

P R I J E D L O G

REPUBLIKA HRVATSKA
ZADARSKA ŽUPANIJA
OPĆINA PREKO
Općinsko vijeće


         Na  temelju članka 26., članka 33. stavka 1., članka 34. stavka 1., članka 44. stavka 2.  i čl. 48. stavka 2. Zakona o komunalnom gospodarstvu ("Narodne Novine" broj 68/18,110/18,32/20 i 145/24)  i  čl.32. Statuta Općine Preko ( Službeni glasnik Općine Preko br. 1/18,1/20 i 1/21), Općinsko vijeće Općine Preko na svojoj __. sjednici održanoj dana __. ______ 2026. godine, donijelo je slijedeću

ODLUKU
o
 komunalnim djelatnostima
I. OPĆE ODREDBE
Članak 1.
Ovom Odlukom o komunalnim djelatnostima na području Općine Preko utvrđuju se komunalne djelatnosti kojima se osigurava održavanje komunalne infrastrukture i komunalne djelatnosti kojima se pojedinačno korisnicima pružaju usluge nužne za svakodnevni život i rad na području Općine Preko, utvrđuju se komunalne djelatnosti od lokalnog značaja, način povjeravanja i uvjeti obavljanja komunalnih djelatnosti, te druga pitanja od značaja za obavljanje tih komunalnih djelatnosti na području Općine Preko.

II. VRSTE KOMUNALNIH DJELATNOSTI

Članak 2.

Komunalne djelatnosti kojima se osigurava održavanje komunalne infrastrukture na području Općine Preko su:
1. održavanje nerazvrstanih cesta ,
2. održavanje javnih površina na kojima nije dopušten promet motornim vozilima,
3. održavanje građevina javne odvodnje oborinskih voda,
4. održavanje javnih zelenih površina,
5. održavanje građevina, uređaja i predmeta javne namjene,
6. održavanje groblja,
7. održavanje čistoće javnih površina i
8. održavanje javne rasvjete,

 
Pod održavanjem nerazvrstanih cesta podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima – redovno održavanje, kao i mjestimičnog poboljšanja elemenata ceste, osiguranja sigurnosti i trajnosti ceste i cestovnih objekata i povećanja sigurnosti prometa, uklanjanje onečišćenja kao posljedice izvanrednih okolnosti i vremenskih nepogoda kao i uklanjanje snijega – izvanredno održavanje, a skladu s propisima kojima je uređeno održavanja cesta. Pod održavanjem nerazvrstanih cesta podrazumijeva se nabava, popravak i postavljanje horizontalne i vertikalne prometne signalizacije i prometne opreme. 

Pod održavanjem javnih površina na kojima nije dopušten promet motornim vozilima podrazumijevaju se komunalni poslovi održavanja i popravaka tih površina kojima se osigurava njihova funkcionalna ispravnost. 

Pod održavanjem građevina javne odvodnje oborinskih voda podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevine i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda. 

Pod održavanjem javnih zelenih površina podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, održavanje opreme na dječjim igralištima, fitosanitarna zaštita bilja i biljnog materijala za potrebe održavanja i svi drugi poslovi potrebni za održavanje javnih zelenih površina. 

Pod održavanjem građevina, uređaja i predmeta javne namjene podrazumijevaju se komunalni poslovi održavanja, popravaka i čišćenja građevina, uređaja i predmeta javne namjene.
 
Pod održavanjem groblja podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja. 

Pod održavanjem čistoće javnih površina podrazumijeva se čišćenje površina javne namjene osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave. 

Pod održavanjem javne rasvjete podrazumijeva se upravljanje i održavanje instalacija javne rasvjete uključujući podmirivanje troškova električne energije, za rasvjetljavanje površina javne namjene. 

Članak 3.
Uslužne komunalne djelatnosti kojima se pojedinačnim korisnicima pružaju usluge  nužne za svakodnevni život i rad ( uslužne komunalne djelatnosti) na području Općine Preko su:
1. usluge parkiranja na uređenim javnim površinama i u javnim garažama, 
          2. usluge javnih tržnica na malo, 
          3. usluge ukopa pokojnika unutar groblja, 
          4. komunalni linijski prijevoz putnika, 
          5. obavljanje dimnjačarskih poslova. 


Pod uslugama parkiranja na uređenim javnim površinama i u javnim garažama podrazumijeva se upravljanje tim površinama i garažama, njihovo održavanje, naplata i kontrola naplate parkiranja i drugi poslovi s tim u vezi te obavljanje nadzora i premještanje parkiranih vozila na površinama javne namjene sukladno posebnim propisima. Pod navedenim uslugama ne podrazumijeva se pružanje usluga parkiranja na površinama i garažama koje nisu u vlasništvu jedinice lokalne samouprave. 
Pod uslugama javnih tržnica na malo podrazumijeva se upravljanje i održavanje prostora i zgrada izgrađenih na zemljištu u vlasništvu jedinice lokalne samouprave u kojima se u skladu s tržnim redom pružaju usluge obavljanja prometa živežnim namirnicama i drugim proizvodima. 
Pod uslugama ukopa pokojnika unutar groblja podrazumijevaju se ispraćaj i ukop unutar groblja u skladu s posebnim propisima. 
Pod komunalnim linijskim prijevozom podrazumijeva se javni cestovni prijevoz putnika na linijama unutar zona koje na svojem području utvrđuje jedinice lokalne samouprave. 
Pod dimnjačarskim poslovima podrazumijeva se čišćenje i kontrola dimnjaka, dimovoda i uređaja za loženje u građevinama. 
Članak 4.

Osim komunalnih djelatnosti iz članka 2. i 3. ove Odluke određuju se i druge djelatnosti od lokalnog  značaja za Općinu Preko i to:
1. provođenje mjera obvezne preventivne dezinfekcije, dezinsekcije i deratizacije 
       2. provođenje mjera preventivne zaštite bilja 
       3. veterinarsko higijeničarski poslovi (sakupljanje napuštenih i izgubljenih životinja     
           te njihovo zbrinjavanje i usluge higijeničarske službe 
       4. održavanje i čišćenje plaža 
       5. prigodno ukrašavanje naselja 
      6. postavljanje i održavanje oglasnih prostora, kućnih brojeva, oznaka ulica i trgova i  
          sustava turističke signalizacije ,
      7. obavljanje izvođenja manjih građevinskih radova i uklanjanje protupravno postavljenih
          predmeta i roba za potrebe komunalnog redarstva
Pod provođenjem mjera obvezne preventivne dezinfekcije, dezinsekcije i deratizacije podrazumijeva se provođenje mjera suzbijanja na svim površinama javne namjene, javno prometnim površinama, sustavima kanalizacijske mreže, gospodarskim objektima i ustanovama u svrhu suzbijanja patogenih mikroorganizama, štetnih kukaca/ insekata, (dvokrilaca i opnokrilaca) i štetnih glodavaca, čije je planirano, organizirano i sustavno suzbijanje mjerama dezinfekcije, dezinsekcije i deratizacije od javnozdravstvene važnosti, kao i izvanredno utvrđene potrebite aktivnosti po iznimno utvrđenim potrebama na zaštiti javnog zdravlja. 
Pod provođenjem mjera preventivne zaštite bilja podrazumijeva se suzbijanje neželjenih organizama koji su uzročnici bolesti kao što su štetnici životinjskog podrijetla, korovi i sl. 
Pod veterinarsko higijeničarskim poslovima podrazumijeva se usluga hvatanja, sakupljanja, skrbi i veterinarskoj zaštiti napuštenih i izgubljenih životinja te njihovo zbrinjavanje, označavanje i sterilizaciju, a sve sukladno posebnim propisima kojima se uređuje zaštita životinja, kao i usluge higijeničarske službe (sakupljanje i odvoz lešina i nusproizvoda životinjskog podrijetla koji nisu za prehranu ljudi) sukladno propisima o veterinarstvu. 
Pod održavanjem i čišćenjem plaža podrazumijeva se održavanje i čišćenje plaža koje nisu pod koncesijom ili koncesijskim odobrenjem, odnosno pomorskog dobra izvan luka i plaža pod koncesijom ili koncesijskim odobrenjem, a koja aktivnost obuhvaća osim čišćenja plaža sa odvozom prikupljenog otpada i održavanje opreme, instalacija i uređaja postavljenih na istima (šetnice u zahvatu plaže, rampe i stepeništa za ulaz u more, tuševi, kabine za presvlačenje, klupe, koševi i sl.). 
Pod prigodnim ukrašavanjem naselja podrazumijeva se prigodno ukrašavanje za državne praznike, božićno-novogodišnje blagdane i druge manifestacije 
Pod postavljanjem i održavanjem oglasnih prostora, kućnih brojeva, oznaka ulica i trgova i sustava turističke signalizacije podrazumijeva se postavljanje i održavanje oglasnih prostora na javnim površinama i nekretninama u vlasništvu jedinice lokalne samouprave, njihovo usklađivanje sa urbanim uređenjem te upravljanje istima, postavljanje tabli sa kućnim brojevima te nazivom ulica i trgova sukladno odgovarajućoj odluci jedinice lokalne samouprave te njihovo održavanje, te postavljanje i održavanje tabli sustava turističke signalizacije jedinice lokalne samouprave.
Pod obavljanjem izvođenja manjih građevinskih radova i uklanjanje protupravno
postavljenih predmeta i roba za potrebe komunalnog redarstva podrazumijeva se demontaža
reklamnih panoa sa pročelja i stupova, bojanje pročelja zgrada, utovar i odvoz protupravno
postavljenih predmeta i roba, izrada ogradnih zidova, popločavanje ulica kamenim pločama i drugi poslovi), pjeskarenje kamenih površina, uklanjanje raznog otpada i sl.
 
III. ORGANIZACIJSKI OBLICI OBAVLJANJA KOMUNALNIH DJELATNOSTI 

Članak 5.

Komunalne djelatnosti na području Općine Preko mogu obavljati:
· trgovačka društva u su/vlasništvu Općine Preko,
· pravne ili fizičke osobe na temelju ugovora o koncesiji,
· pravne ili fizičke osobe na temelju pisanog ugovora o obavljanju komunalnih djelatnosti.

Članak 6.

Komunalne djelatnosti koje obavlja trgovačko društvo OBALA I PARKOVI d.o.o. :
1. održavanje nerazvrstanih cesta ,
2. održavanje javnih površina na kojima nije dopušten promet motornim vozilima,
3. održavanje građevina javne odvodnje oborinskih voda,
4. održavanje javnih zelenih površina,
5. održavanje građevina, uređaja i predmeta javne namjene,
6. održavanje groblja,
7. održavanje čistoće javnih površina 
8. održavanje javne rasvjete
9. usluge parkiranja na uređenim javnim površinama i u javnim garažama, 
10. usluge javnih tržnica na malo
11. usluge ukopa pokojnika unutar groblja
12. održavanje i čišćenje plaža 
13. prigodno ukrašavanje naselja 
14. postavljanje i održavanje oglasnih prostora, kućnih brojeva, oznaka ulica i trgova   
       sustava turističke signalizacije,
15. obavljanje izvođenja manjih građevinskih radova i uklanjanje protupravno postavljenih
      predmeta i roba za potrebe komunalnog redarstva

Trgovačko društvo OBALA I PARKOVI d.o.o. u vlasništvu Općine Preko obavljati će komunalne djelatnosti iz prethodnog stavka, sukladno ovoj Odluci, posebnim propisima kojima se regulira obavljanje pojedine komunalne djelatnosti i odlukama Općinskog vijeća Općine Preko donesenih sukladno tim propisima. 
Obavljanje komunalnih djelatnosti iz stavka 1. ovog članka povjerava se trgovačkom društvu OBALA I PARKOVI d.o.o. u vlasništvu Općine Preko na neodređeno vrijeme dok je trgovačko društvo OBALA I PARKOVI d.o.o. u vlasništvu Općine Preko registrirano za obavljanje povjerenih komunalnih djelatnosti. 
Trgovačko društvo OBALA I PARKOVI d.o.o. u vlasništvu Općine Preko dužno je obavljati povjerene komunalne djelatnosti kao javnu službu i postupati u skladu s načelima na kojima se temelji komunalno gospodarstvo sukladno zakonu koji uređuje komunalno gospodarstvo, a jednom godišnje podnosi osnivaču izvješće o poslovanju.
Članak 6.
Komunalna djelatnost koju  obavlja trgovačko društvo Liburnija d.o.o. Zadar je:  
1. komunalni linijski prijevoz putnika,
Trgovačko društvo u suvlasništvu Općine Preko obavljati će komunalnu djelatnost iz prethodnog stavka, sukladno ovoj Odluci, posebnim propisima kojima se regulira obavljanje pojedine komunalne djelatnosti i odlukama Općinskog vijeća Općine Preko donesenih sukladno tim propisima. 
Obavljanje komunalnih djelatnosti iz stavka 1. ovog članka povjerava se trgovačkom društvu  u suvlasništvu Općine Preko na neodređeno vrijeme dok je trgovačko društvo u suvlasništvu Općine Preko registrirano za obavljanje povjerenih komunalnih djelatnosti. 
Trgovačko društvo u suvlasništvu Općine Preko dužno je obavljati povjerenu komunalnu djelatnosti kao javnu službu i postupati u skladu s načelima na kojima se temelji komunalno gospodarstvo sukladno zakonu koji uređuje komunalno gospodarstvo.


Članak 7.
Komunalna djelatnosti koju mogu obavljati pravne i fizičke osobe na temelju ugovora o koncesiji je:
1.  obavljanje dimnjačarskih poslova 
Postupak odabira osobe s kojom se sklapa ugovor o koncesiji provodi se prema propisima kojima se uređuju koncesije. 

Članak 8.

Koncesija za obavljanje dimnjačarskih poslova daje se na vrijeme od 5 (pet) godina. 
Ovom Odlukom utvrđuje se da će kriterij za odabir najpovoljnije ponude za dodjelu koncesije biti ekonomski najpovoljnija ponuda uzimajući u obzir: 
    - kvalitetu usluge 
- sposobnost ponuditelja za dugoročnu održivost razvoja za vrijeme trajanja koncesije i za kvalitetno ostvarivanje koncesije i drugih kriterija propisanih Zakonom o koncesijama. 
Odluku o odabiru najpovoljnijeg ponuditelja kojem će se dodijeliti koncesija donosi Općinsko vijeće Općine Preko, a na prijedlog stručnog povjerenstva, kojeg imenuje Općinski načelnik Općine Preko. 

IV. OBAVLJANJE KOMUNALNIH DJELATNOSTI NA TEMELJU UGOVORA O POVJERAVANJU KOMUNALNIH POSLOVA 

Članak 9.
 
Komunalne djelatnosti koje mogu obavljati pravne i fizičke osobe na temelju ugovora o povjeravanju obavljanja komunalne djelatnosti su: 
1. provođenje mjera obvezne preventivne dezinsekcije, dezinfekcije i deratizacije, 
          2. veterinarsko-higijeničarski poslovi,
          3. provođenje mjera preventivne zaštite bilja. 

Postupak odabira osobe s kojom se sklapa ugovor o povjeravanju obavljanja komunalne djelatnosti provodi se prema propisima kojima se uređuje javna nabava. 

Članak 10.

Komunalne djelatnosti iz članka 9. ove Odluke obavljaju se na temelju pisanog ugovora u sljedećem vremenskom trajanju: 
1. provođenje mjera obvezne preventivne dezinsekcije, dezinfekcije i deratizacije - ugovor se zaključuje na vrijeme do 1 (jedne) godine, 
2. veterinarsko-higijeničarski poslovi-ugovor se zaključuje na vrijeme do 4 (četiri) godine,
3. provođenje mjera preventivne zaštite bilja- ugovor se zaključuje na vrijeme do 1 (jedne) godine




V. PRIJELAZNE I ZAVRŠNE ODREDBE 

Članak 11.

Na komunalne djelatnosti dodijeljene putem izdanih koncesija i na temelju ugovora do stupanja na snagu ove Odluke, primjenjuju se propisi Odluke o komunalnim djelatnostima koja je na snazi u vrijeme davanja koncesija odnosno sklapanja ugovora. 


Članak 12.

Stupanjem na snagu ove Odluke prestaje važiti Odluka o komunalnim djelatnostima („Službeni glasnik Općine Preko“ broj 2/17 i 6/17 ).

Članak 13

Ova Odluka stupa na snagu osam dana od dana objave u „Službenom glasniku Općine Preko“.

O P Ć I N S K O   V I J E Ć E   O P Ć I N E   P R E K O

KLASA:  
URBROJ: 
Preko, __. ______ 2026. godine


                                                                                           Predsjednica Općinskog vijeća  
                                                                         

                                                                                                            Jasminka Luštica 





